Conveni de col·laboració entre l’Ajuntament de Solsona i dos particulars en relació a l’espai del parc infantil del Camp del Molí
Solsona, 25 d’octubre de 2016

Reunits

D’una banda, David Rodríguez i González, major d’edat, veí de Solsona, domiciliat a l’efecte del present document, a la seu de l’Ajuntament de Solsona, al carrer del Castell, 20.

D’altra banda, dos veïns de Solsona.
Intervenen

David Rodríguez i González, en la seva condició i qualitat d’alcalde president de l’Ajuntament de Solsona, que el faculta per representar dita Corporació municipal, a l’empara del que disposa l’article 53.1 a) del Decret legislatiu 2/2003, de 28 d’abril, que aprova el Text refós de la Llei municipal i de règim local de Catalunya.

Els dos veïns, en nom i en interès propi.

Els compareixents es reconeixen capacitat suficient per a l’atorgament d’aquest conveni segons allò establert a l’article 88 de la Llei 30/1992, de 26 de novembre, de règim jurídic de les administracions públiques i del procediment administratiu comú, i

Exposen

I. Els dos veïns són propietaris d’una finca urbana situada al nucli urbà del terme municipal de Solsona situada al núm. 2 del carrer de la Ribera, al barri del Camp del Molí.
II. Que l’Ajuntament de Solsona (en endavant, l’Ajuntament) és conscient dels pocs espais lúdics i de lleure dels quals disposa el barri del Camp del Molí i vol donar una solució a aquesta mancança.

III. Que ambdues parts estan disposades a arribar a una entesa que, de manera temporal i amb forma de conveni, permeti destinar aquella finca a parc infantil, sense que això representi cap canvi en la qualificació urbanística de la mateixa.

Per això, les parts han arribat a un acord que, acollint-se a la modalitat de conveni prevista a l’article 88 de la Llei 30/1992 de 26 de novembre, formalitzen de conformitat als següents

Pactes

Primer. Els propietaris autoritzen l’Ajuntament per tal que aquest destini a parc infantil la finca esmentada i que es grafia a l’annex que acompanya aquest conveni.

Tot i que situat al barri del Camp del Molí, el parc infantil serà de lliure accés per a la totalitat de la població.

Segon. L’Ajuntament durà a terme les actuacions necessàries per garantir que l’espai destinat a parc infantil reuneixi les condicions necessàries per a aquesta finalitat, d’acord amb la proposta redactada pels serveis tècnics municipals.

Tercer. Els dos veïns retiraran les tanques que actualment hi ha al solar esmentat.

Quart. Durant la vigència del conveni que avui se signa serà únicament l’Ajuntament qui tindrà cura del manteniment de l’espai objecte de cessió, així com del mobiliari urbà i del mobiliari infantil que s’hi col·loqui.

Cinquè. Com a contrapartida de l’autorització que avui es convé, l’Ajuntament abonarà als propietaris de la finca l’import de l’IBI corresponent.

Sisè. La responsabilitat civil de tot allò que s’esdevingui a l’espai objecte del conveni serà única i exclusivament de l’Ajuntament.

Setè. Aquest conveni vincula expressament l’Ajuntament i els dos veïns i, si escau, els seus drethavents, de manera que ambdues parts resten sotmeses plenament als termes dels pactes.

Vuitè. La vigència d’aquest conveni es preveu per dos anys a partir de la data de la seva signatura. Es podrà renovar per anualitats sempre que hi hagi un acord exprés de les parts.

Novè. Una vegada vençut aquest conveni, ja sigui per venciment del termini, ja sigui per qualsevol altra causa, l’Ajuntament retirarà el mobiliari infantil i el mobiliari urbà que hagi instal·lat a la finca en un termini màxim de dos mesos.

I en prova de conformitat signen el present document, en quatre exemplars i a un sol efecte, en el lloc i la data assenyalats a l’encapçalament.
